PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2003/FH/R/2/294	Bratislava     12. december 2003

	Rada Protimonopolného úradu Slovenskej republiky, ako orgán príslušný na konanie podľa § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z., na základe rozkladu podaného podnikateľmi FIDES Zdravotnícke zásobovanie, a.s., Hlavná 210, 900 23 Viničné a BIAMA, a.s., Pri skladoch 1, 940 01 Nové Zámky, zastúpenými JUDr. Milanom Banasom, komerčným právnikom, Jurigovo nám. 13, 841 05 Bratislava, podľa § 59 ods. 2 zákona č. 71/1967 Zb. o správnom konaní (správny poriadok) v znení neskorších predpisov

mení

rozhodnutie Protimonopolného úradu Slovenskej republiky, odboru koncentrácií, č. 2003/FH/3/1/112 zo dňa 11.06.2003 takto:

Výroková časť  rozhodnutia znie:

Protimonopolný úrad Slovenskej republiky podľa § 22 ods. 1 písm. c) v spojení s § 12 ods. 3 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. rozhodol tak, že koncentráciu, ktorá vznikla podľa § 9 ods. 1 písm. b) v nadväznosti na § 9 ods. 4 písm. b) v spojení s § 9 ods. 6 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z., spočívajúcu v získaní priamej spoločnej kontroly podnikateľmi FIDES Zdravotnícke zásobovanie, a.s., Hlavná 210, 900 23 Viničné a BIAMA, a.s., Pri skladoch 1, 940 01 Nové Zámky, nad podnikom podnikateľa SL PLUS, a.s. Nám. SNP 6, 811 01 Bratislava na základe Zmluvy o prevode cenných papierov zo dňa 16.10.2002 uzatvorenej medzi podnikateľom S.L.PHARMA HOLDING GESELLSCHAFT M.B.H., Holzmeistergasse 9, A – 1210 Viedeň, Rakúsko a podnikateľmi FIDES Zdravotnícke zásobovanie, a.s., Hlavná 210, 900 23 Viničné a BIAMA, a.s., Pri skladoch 1, 940 01 Nové Zámky zakazuje, pretože vytvára dominantné postavenie podnikateľov FIDES Zdravotnícke zásobovanie, a.s., Hlavná 210, 900 23 Viničné, BIAMA, a.s., Pri skladoch 1, 940 01 Nové Zámky, DRUG - Impex, spol. s r.o. Tomášikova 30, 821 01 Bratislava a VILLA PHARM s.r.o., Chrapčiakova 1, 052 01 Spišská Nová Ves na relevantnom trhu veľkodistribúcie liekov a zdravotníckych pomôcok na území Slovenskej republiky, ktorého dôsledkom môžu byť významné prekážky efektívnej súťaže.

Odôvodnenie:

Dňa 11.06.2003 vydal Protimonopolný úrad Slovenskej republiky, odbor koncentrácií (ďalej len „úrad“) rozhodnutie č. 2003/FH/3/1/112, ktorým rozhodol o tom, že koncentráciu, ktorá vznikla podľa § 9 ods. 1 písm. b) v nadväznosti na § 9 ods. 4 písm.b) v spojení s § 9 ods. 6 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. (ďalej len „zákon“), spočívajúcu v získaní priamej spoločnej kontroly podnikateľmi FIDES Zdravotnícke zásobovanie, a.s., Hlavná 210, 900 23 Viničné a BIAMA, a.s., Pri skladoch 1, 940 01 Nové Zámky nad podnikom podnikateľa SL PLUS, a.s., Nám. SNP 6, 811 01 Bratislava podľa § 12 ods. 3 zákona zakazuje, nakoľko vytvára dominantné postavenie podnikateľov FIDES Zdravotnícke zásobovanie, a.s., Hlavná 210, 900 23 Viničné (ďalej len „FIDES“),  BIAMA, a.s., Pri skladoch 1, 940 01 Nové Zámky (ďalej len „BIAMA“) a VILLA PHARM s.r.o., Chrapčiakova 1, 052 01 Spišská Nová Ves (ďalej len „VILLA PHARM“), ktorého dôsledkom môžu byť významné prekážky efektívnej súťaže na relevantnom trhu veľkodistribúcie liekov a zdravotníckych pomôcok.

	Dňa 01.07.2003 bol úradu doručený v zákonnej lehote rozklad podnikateľov FIDES a BIAMA prostredníctvom JUDr. Milana Banasa, komerčného právnika, Jurigovo nám. 13, 841 05 Bratislava, v ktorom namietal najmä tieto skutočnosti: 

1. „Dominancia (trhová sila) sa prejavuje schopnosťou znižovať output a súčasne zvyšovať ceny/zhoršovať kvalitu tovaru/služby  (US DoJ Merger Guidelines 1992/1997, bod 0.1). Podľa rozhodnutia Európskeho súdneho dvora (ECJ) vo veci Hoffman-La Roche z roku 1979 dominancia je pozícia ekonomickej sily, ktorá umožňuje brániť efektívnej súťaži na trhu tým, že umožňuje podnikateľovi správať sa v značnom rozsahu nezávisle od svojich konkurentov a zákazníkov. Samotný vysoký podiel na trhu (medzi 40 % až 65 % ) – t.j. štruktúra - sám osebe nie je znakom dominancie, musí ho sprevádzať aj možnosť správania – napr. účtovanie monopolných alebo predátorských cien a pod. Šírka sortimentu firmy alebo celkový objem predaja, či ziskovosť nie sú samy o sebe znakom dominancie (prípad 85/76 [1979] ECR 461)“.

2. „Dominancia je možnosť podnikateľa správať sa vo významnom rozsahu nezávisle od svojich konkurentov a zákazníkov. Úrad na podporu svojho tvrdenia o vzniku dominancie FIDES/BIAMA/VILLA PHARM uvádza približne 30 % podiel na trhu veľkodistribúcie liekov a zdravotníckych pomôcok, veľký počet priamych dodávateľov a konsignačných a colných skladov, silnú vyjednávaciu pozíciu voči výrobcom liekov, široký sortiment, geografické rozmiestnenie skladov a kapitálovú silu (str. 19, tretí odsek rozhodnutia). Niektoré z týchto tvrdení sú však v rozpore so skutočným stavom, respektíve niektoré fakty sú nesprávne interpretované...Pri posudzovaní vzniku dominancie úrad nesprávne vyhodnotil bariéry vstupu na trh, keď ich považuje za vysoké (str. 19, piaty odsek rozhodnutia) a ignoroval významné zmeny v blízkej budúcnosti (reforma v zdravotníctve, vstup do EU). Záver úradu o vzniku dominantného postavenia FIDES-BIAMA/VILLA PHARM vyvracia aj meranie stupňa koncentrácie indexom Herfindahl-Hirschmana“. 

3. „Naviac, vznik dominancie sám osobe nestačí na zákaz koncentrácie. Treba identifikovať významné prekážky efektívnej súťaže, ktoré môže daná koncentrácia objektívne vytvoriť. Rozhodnutie je postavené na logicky nesprávnej konštrukcii a je v rozpore s gramatickým výkladom § 12 zákona č. 136/2001 Z.z. o ochrane hospodárskej súťaže („zákon“). Podľa § 12 zákona úrad zakáže len koncentráciu, „vytvárajúcu dominantné postavenie, ktorého dôsledkom môžu byť významné prekážky efektívnej súťaže na relevantnom trhu“. Gramaticky ide o súvetie, pričom vedľajšia veta upresňuje predmet hlavnej vety. Je v rozpore so zásadami formálnej logiky tvrdiť, že prekážkou efektívnej súťaže je vznik dominancie (strana 19, šiesty odsek rozhodnutia)...“.

4. „...Podľa § 1 zákona úrad „chráni súťaž pred jej obmedzovaním, ako aj vytvára podmienky pre jej ďalší rozvoj s cieľom podporiť hospodársky rozvoj v prospech spotrebiteľov“. Úrad sám uznáva, že táto koncentrácia by mohla mať z krátkodobého hľadiska pre lekárne a pre spotrebiteľov pozitívne efekty. Ignorujúc účel zákona však urobil záver že „schopnosť podnikateľa v dominantnom postavení poskytovať odberateľom výraznejšie výhody v porovnaní s konkurentmi (…) napriek krátkodobým pozitívnym efektom predstavuje významnú prekážku efektívnej súťaže s následným negatívnym dopadom na spotrebiteľa“. Úrad zrejme chápe efektívnu súťaž ako takú, ktorá zachováva štruktúru trhu, bez ohľadu na hospodársky rozvoj v prospech spotrebiteľa...“

5. „Úrad vôbec nebral do úvahy ekonomické teórie súťaže ani platnú slovenskú právnu úpravu. Nepreukázal, že dôjde ku vzniku dominancie na trhu. Snaží sa chrániť súťažiteľov (existujúcu štruktúru), nie súťaž s účinkami v prospech spotrebiteľov. Argumenty v prospech koncentrácie (úspory z rozsahu, zvýšenie efektívnosti) používa ako dôkaz jej škodlivosti. Opomína účel ochrany súťaže – prospech spotrebiteľov, keď paradoxne kritizuje napr. možnosť účastníkov poskytovať väčšie zľavy odberateľom“. 

6. „Na relevantnom trhu veľkodistribúcie liekov a zdravotníckych pomôcok v roku 2002 pôsobilo a naďalej pôsobí niekoľko desiatok veľkodistribútorov. Pomer troch najväčších distribútorov po koncentrácii bude 34,4 % ku 20,4 % ku 13 %, čo podľa zahraničných skúseností nepredstavuje výrazný odstup. Naviac, nebudú eliminovaní „významní konkurenti“(Unipharma a MED - ART), ako ich úrad sám označuje na str. 10 rozhodnutia. Trend koncentrácie trhu je zrejmý na Slovensku a ešte viac v zahraničí. Existuje určitá veľkosť distribučnej firmy, aby efektívne fungovala. Mario Monti, šéf protimonopolného úradu EÚ, v prejave (EC Antitrust Policy in the Pharmaceutical Sector, 26 March 2001, www.europa.eu.int/comm/competition/speeches) akceptuje vysokú koncentráciu v oblasti distribúcie liekov – „Alliance UniChem a ďalší dvaja distribútori na trhoch EU majú už 60 % podiel, ktorá prináša celospoločenské úspory (efficiencies)“. V Českej republike má napr. firma PHOENIX Lekárenský veľkoobchod, a.s. podiel na relevantnom trhu 35,7 % (január 2003) a spolu s ďalšími štyrmi distribútormi tvoria 96 % trhu“.

7. „Úrad nezohľadnil, že sa výrazne mení regulácia výroby, distribúcie a predaja liekov. Novelou zákona č. 277/1994 Z.z. o zdravotnej starostlivosti v znení neskorších predpisov sa od 1.7.2003 modifikuje cenotvorba liekov, oproti doposiaľ platným postupom...Štát teda obmedzí reguláciu len na spotrebu verejných zdrojov, a to formou kategorizácie...“

8. „Úrad tvrdí, že koncentráciou by došlo k posilneniu vyjednávacej  pozície účastníkov koncentrácie voči dodávateľom liekov a zdravotníckych pomôcok. V prípade prepojenia by sa obrat celej skupiny zvýšil o 12,5 %. Takéto zvýšenie neznamená žiadne podstatné zvýšenie kúpnej sily. Naviac, argumenty úradu nepovažujeme za relevantné pre trh veľkodistribúcie, pretože údajné posilnenie vyjednávacej pozície voči dodávateľom liekov a zdravotníckych pomôcok by malo dopad na tento trh, tzn. upstream market. Za faktor zvyšujúci trhovú silu na trhu distribúcie sa nepovažuje táto tzv. buyer power, ale napr. privilegovaný prístup k dodávkam liekov, ktorý však účastníci koncentrácie nemajú. Podľa ekonomickej teórie zvýšenie buyer power je často prospešné pre spotrebiteľov. Pokiaľ výrobcovia neznížia output, je veľmi pravdepodobné, že úspory v nákladoch odberateľa (distribútora) sa prejavia znížením jeho cien (Draft Commission notice on appraisal of horizontal mergers, Brussels, 11.12.2002, bod 74)“.

9. „Správa konsignačných skladov nie je významnou konkurenčnou výhodou. Spoločnosť VILLA PHARM disponuje len jedným konsignačným skladom a aj v minulosti nakupovala tovary nachádzajúce sa v konsignačných skladoch od FIDES a BIAMA, takže ani v tejto úradom kritizovanej oblasti nedôjde k výraznej zmene. Podľa vyjadrenia predsedu Slovenskej lekárnickej komory PharmDr. Mihálika v zápisnici zo dňa 29.1.2003 význam konsignačných skladov je oveľa menší, ako tvrdí úrad. Na trhu budú vždy existovať menší špecializovaní distribútori, takže konkurenti budú v niektorých položkách naďalej vo vzájomných vzťahoch. Záver úradu o „ekonomickej závislosti“ medzi distribútormi je teda zavádzajúci“.

10. „Tvrdenia úradu sú v rozpore so skutočnosťou. Koncentráciou FIDES-BIAMA/VILLA PHARM sa sortiment skupiny vzniknutej koncentráciou rozšíri len nepatrne, úrad používa irelevantný argument o rozšírení sortimentu samotnej VILLA PHARM. Úrad takisto preceňuje geografické rozmiestnenie skladov, keď na str. 16, prvý odsek rozhodnutia tvrdí, že po koncentrácii by podnikatelia FIDES, BIAMA a VILLA PHARM vlastnili sklady geograficky rozmiestnené po celom Slovensku... Záver úradu nemá oporu vo faktoch uvedených samotným úradom na str. 14 a 15 rozhodnutia“. 

11. „Bariéry vstupu na trh veľkodistribúcie liekov a zdravotníckych pomôcok úrad zadefinoval pôvodne ako výrazné, ale po našom poukaze na svoj rozbor trhu z októbra 2002 (keď schválil koncentráciu FIDES-BIAMA) uvádza, že vstup je  „pomerne náročný“. Na str. 19., piaty odsek rozhodnutia však napriek tomu uvádza, že bariéry vstupu sú „vysoké“. Ide o závažný rozpor v hodnotení takejto dôležitej skutočnosti“. 

12. „Významné právne bariéry vstupu po legislatívnej stránke neexistujú, v súčasnosti je 215 držiteľov povolení – zásobovacích organizácií, z toho na lieky má povolenie 90 subjektov. Ako sme viackrát uvádzali, nadnárodné distribučné spoločnosti sú prítomné vo všetkých európskych štátoch vrátane Českej republiky, Poľska a Maďarska a neexistuje relevantný dôvod, prečo by nemali podnikať na území SR.

Naviac, vstup do EÚ umožní voľný pohyb kapitálu, čím ekonomické bariéry vstupu klesnú. Viď Mario Monti v prejave 11.10.2001. (European Competition Day in Antwerpen, www.europa.eu.int/…speeches), že DG IV „bude bojovať proti praxi zakazujúcej paralelný obchod (import) s liekmi v krajinách EU, (…) lebo bráni zvyšovaniu prospechu spotrebiteľov“. Možno preto očakávať, že takýto vstup sa udeje v blízkom období a bude dostatočný na ovplyvnenie súťaže...“.

13. „Pri posudzovaní súťažných dopadov koncentrácie mal úrad posudzovať konkurenčné podmienky pred a po koncentrácii. Úrad dospel k záveru, že už pred koncentráciou mal podnikateľ FIDES-BIAMA významnú pozíciu na trhu. Koncentráciou by sa pozícia podnikateľov FIDES, BIAMA a VILLA PHARM  posilnila (str. 19, štvrtý odsek rozhodnutia). Ide o subjektívne hodnotenie súťažnej situácie na trhu pred koncentráciou. Ak by však úrad použil objektívny ukazovateľ Herfindahl-Hirschmanov index („HHI“), ktorý sa používa na meranie stupňa koncentrácie, dospel k záveru, že pred koncentráciou tento stupeň predstavoval asi 1650 bodov (keďže posledných 40 distribútorov má spolu 6 % podiel, presný výpočet by viedol k ešte nižšiemu číslu) a po koncentrácii asi 1920 bodov. Podľa metodických postupov v EÚ sa za „problémovú“ považuje až koncentrácia, ktorá vyústi v celkový HHI viac ako 2000 bodov (Draft Commission notice…, bod 27)“.

14. „Úrad vychádza z nesprávneho chápania, čo je efektívna súťaž- dostatočný počet konkurentov na trhu. Preto stotožňuje samotnú dominanciu s prekážkou efektívnej súťaže. Tento záver úradu nie je správny. Obmedzenia súťaže sú všeobecne akceptovateľné, ak budú prevážené  ekonomickými výhodami koncentrácie (pričom primeraná časť úspor bude poskytnutá spotrebiteľom). Nedochádza totiž k obmedzovaniu efektívnej súťaže.

Efektívna (effective, wirksamer, na rozdiel od workable, funktionfähiger) súťaž je taká, ktorá má účinky (efekty) – t.j. prináša prospech spotrebiteľom (zvyšuje consumer welfare), nie taká, ktorá zachováva štruktúru trhu s mnohými konkurentmi  (približovanie sa k dokonalej konkurencii).  Ekonomická efektívnosť koncentrácií sa prejavuje najmä v znižovaní nákladov zlučovaných firiem, s vyústením do nižších cien pre spotrebiteľov. Z bohatej literatúry v tejto záležitosti poukazujeme napr. na J. Kathan – Efficienccies and Merger Analysis, ALW 2/1994:513, kolektív autorov – Enterprise Papers, Efficienccies, EC, Brussels, 2002, E. Hoppmann – das Konzept des wirksamen Preiswettbewerbs, Tuebigen 1978, I. Schmidt – Wettbewerbspolitik und Kartellrecht, G. Fischer, Stuttgart, 1993)“.

15. „Podľa § 3 ods. 2 správneho poriadku je úrad povinný postupovať v súčinnosti s účastníkmi a inými osobami. S našimi opakovanými námietkami sa úrad dostatočne nevysporiadal, resp. ich ignoroval (napr. teória súťaže, sortiment, sklady, bariéry vstupu). Na potvrdenie niektorých svojich záverov úrad použil ako dôkaz údaj poskytnutý účastníkom konania, hoci z iných zdrojov a z neskorších podaní bol tento údaj spochybnený (napr. údaj o stagnujúcom trhu). 

Podľa § 3 ods. 3 správneho poriadku je úrad povinný postupovať v konaní hospodárne. Hoci úrad už v roku 2002 posudzoval koncentráciu (rozhodnutie č. 2002/FH/3/1/226 vo veci FIDES/BIAMA) na tom istom relevantnom trhu po dobu takmer 5 mesiacov, v tomto konaní potreboval ďalších 6 mesiacov na posúdenie toho istého trhu. Takýto postup úradu vyvoláva značnú neistotu v podnikaní účastníkov koncentrácie, čo má na nich negatívne hospodárske dopady. 

Nakoľko v priebehu konania došlo na základe rozhodnutia Rady Protimonopolného úradu Slovenskej republiky (ďalej len "Rada úradu") č. 2003/FH/R/2/258, ktoré dňa 11.11.2003  nadobudlo právoplatnosť k schváleniu koncentrácie medzi podnikateľmi FIDES, BIAMA a DRUGIMPEX, Rada úradu v rámci tohto konania  túto skutočnosť v plnej miere  zohľadňovala.  

Rada úradu ako orgán príslušný na konanie podľa § 18 ods. 1 zákona preskúmala rozkladom napadnuté rozhodnutie v celom rozsahu tak, ako to vyplýva z § 59 ods. 1 zákona č. 71/1967 Zb. o správnom konaní (správny poriadok) v znení neskorších predpisov a dospela k nasledovným skutočnostiam.

1 Koncentrácia podľa § 9 ods. 1 písm. b) zákona v spojení s § 9 ods. 4 písm. b) zákona

Predmetná koncentrácia vznikla na základe Zmluvy o prevode cenných papierov zo dňa 16.10.2002 uzatvorenej medzi spoločnosťou S.L.PHARMA HOLDING GESELLSCHAFT M.B.H., Holzmeistergasse 9, A-1210 Viedeň, Rakúsko, jediným akcionárom podnikateľa SL PLUS ako predávajúcim a podnikateľmi FIDES a BIAMA ako kupujúcimi.

Rada úradu sa stotožňuje s názorom prvostupňového orgánu, podľa ktorého na základe uvedených zmlúv podnikatelia FIDES a BIAMA získali možnosť spoločne vykonávať rozhodujúci vplyv na zloženie, hlasovanie alebo rozhodovanie orgánov podnikateľa SL PLUS.

2 Koncentrácia podlieha kontrole úradu podľa § 10 ods. 1 zákona

	Prvostupňový orgán správne zhodnotil skutkový stav na základe jemu predložených podkladov a zistil, že predmetná koncentrácia podlieha kontrole úradu podľa § 10 ods. 1 písm. a) zákona.

3 Charakteristika účastníkov koncentrácie 

Podľa názoru Rady úradu prvostupňový orgán správne definoval aj účastníkov koncentrácie, ktorými sú podnikatelia FIDES, BIAMA a SL PLUS, pričom popísal kontrolné väzby, ktoré existovali pred koncentráciou a ktoré majú po koncentrácii podľa neho vzniknúť. 

Podnikateľ SL PLUS kontroluje spoločnosť VILLA PHARM, s.r.o., Chrapčiakova 1, 052 01 Spišská Nová Ves, ktorej rozhodujúcou oblasťou činnosti je veľkodistribúcia liekov, zdravotníckeho materiálu a doplnkového tovaru lekárňam.

4. Analýza relevantných trhov

	Prvostupňový orgán podľa § 3 ods. 4 a 5 zákona vymedzil dva tovarové relevantné trhy, a to 

-relevantný trh veľkodistribúcie liekov a zdravotníckych pomôcok

-relevantný trh maloobchodného predaja liekov a zdravotníckych pomôcok.
 
S uvedeným zadefinovaním relevantných trhov sa Rada úradu stotožňuje, nakoľko oba relevantné trhy sú s ohľadom na ich charakteristiku odlišné. Tak, ako uviedol prvostupňový orgán, veľkodistribúciou liekov a zdravotníckych pomôcok sa rozumie vývoz, skladovanie, uchovávanie, preprava a zásobovanie liekmi, liečivami, pomocnými látkami a zdravotníckymi pomôckami, pričom vzhľadom na špecifické regulačné opatrenia upravujúce veľkodistribúciu liekov a zdravotníckych pomôcok na území Slovenskej republiky úrad relevantný trh veľkodistribúcie liekov a zdravotníckych pomôcok priestorovo vymedzil územím Slovenskej republiky. 

Úrad zistil, že distribúcia liekov a zdravotníckych pomôcok je do značnej miery regulovaná a upravená právnymi predpismi, ktoré upravujú podmienky na zaobchádzanie s liekmi a so zdravotníckym materiálom, najmä z hľadiska materiálového, priestorového, podmienok skladovania a prepravy, personálneho vybavenia a spôsobu distribúcie, atď.

Druhý relevantný trh predstavuje trh maloobchodného predaja liekov a zdravotníckych pomôcok, ktorý úrad priestorovo vymedzil ako lokálny trh. Rada úradu sa stotožnila s názorom úradu, že predmetná koncentrácia nespôsobí horizontálne prekrytie trhov maloobchodného predaja liekov a zdravotníckych pomôcok, vertikálna integrácia účastníkov koncentrácie je minimálna a preto presná priestorová definícia maloobchodného predaja liekov a zdravotníckych pomôcok nie je potrebná.

Stav pred koncentráciou

Charakteristiku trhu veľkodistribúcie liekov a zdravotníckych pomôcok determinuje viacero faktorov. 

V prvom rade je to existencia pomerne vysokého stupňa regulácie, ktorá vyplýva najmä zo zákona č. 140/1998 Z.z. o liekoch a zdravotníckych pomôckach stanovujúceho spôsob udeľovania povolenia vstupu na trh a podmienky nakladania s liekmi a zdravotníckymi pomôckami a Vyhlášky Ministerstva zdravotníctva SR č. 274/1998 Z.z. zameranej na výrobnú a správnu distribučnú prax.  

Súčasťou regulácie je i opatrenie Ministerstva financií SR formou stanovenia maximálnej ceny liekov a zdravotníckych pomôcok. Ceny obchodných výkonov pre lekárne a veľkodistribútorov liekov sú taktiež prostredníctvom stanovenia maximálnej ceny predmetom regulácie. V zmysle uvedeného z dôvodu regulácie v danom sektore je zúžený priestor pre  cenovú súťaž medzi veľkodistribútormi liekov a zdravotníckych pomôcok, čo výrazným spôsobom vymedzuje možnosti vzájomného  konkurovania si, a to najmä na oblasti rôznych rabatov a zliav, služieb a možnosti istých zvýhodnení pre následných odberateľov, v tomto prípade najmä lekární. Tieto formy vzájomného konkurovania medzi distribútormi sú cielené najmä na zväčšovanie objemu dodávok pre existujúcich odberateľov, ako aj na získanie ďalších nových odberateľov.

V tejto súvislosti je potrebné poznamenať, že pod vyššie uvedenú reguláciu nespadá doplnkový sortiment, ktorý však vzhľadom na odlišné charakteristiky a podmienky distribúcie, ako aj z dôvodu absencie súťažného problému na tomto tovarovom segmente, nebol vo forme veľkodistribúcie doplnkového sortimentu v danom prípade posudzovaný, a to aj napriek skutočnosti, že okrem iných veľkodistribučných spoločností aj veľkodistribútori liekov a zdravotníckych pomôcok sa zaoberajú distribúciou tohto doplnkového sortimentu.

Veľkodistribútori liekov a zdravotníckych pomôcok sú súčasťou vertikálneho reťazca, v rámci ktorého sú  vstupy do posudzovaného relevantného trhu zabezpečované prostredníctvom výrobcov alebo dovozcov liekov a zdravotníckych pomôcok a prostredníctvom veľkodistribúcie sa dostávajú k  ďalším odberateľom - lekárňam a nemocniciam, ktorí sú taktiež súčasťou a podnikateľským výstupom tohto reťazca. Výrobcovia, resp. dovozcovia liekov a zdravotníckych pomôcok pôsobia v daných vertikálnych vzťahoch formou priamych dodávok tovaru jednotlivým veľkodistribútorom liekov a zdravotníckych pomôcok alebo formou dodávok prostredníctvom colných a konsignačných skladov. Súčasne sa však doplňovanie sortimentu zo strany veľkodistribútorov  uskutočňuje aj na horizontálnej úrovni, a to nákupom, resp. bartrovou výmenou medzi samotnými veľkodistribútormi navzájom. 

Distribútori liekov v snahe udržať, resp. získať odberateľov, (najmä lekárne) majú prirodzený záujem o poskytovanie čo najširšieho sortimentu tovaru. Nakoľko žiaden veľkodistribútor nemá dodávateľsko-odberateľské vzťahy so všetkými dodávateľmi liekov a zdravotníckych pomôcok, distribútori sú často nútení, ako už bolo vyššie uvedené, doplňovať svoj sortiment aj formou nákupu tovaru od svojich konkurentov. Takýto spôsob získavania sortimentu od konkurencie však môže v sebe obsahovať isté riziká, resp. znevýhodnenia spôsobené možnosťou stanovovania podmienok predaja priamo súťažiteľom na danom relevantnom trhu.  

Spoločnosti využívajúce postavenie vyplývajúce z kvalitného pokrytia distribučnej siete, pozície a veľkosti, ako aj najväčšieho počtu priamych dodávateľov a skladov s možnosťou určovania podmienok odberu tovaru pre ostatné distribučné spoločnosti sa nachádzajú v konkurenčnej výhode voči svojim súťažiteľom, čo sa prejavuje najmä možnosťami získania výhodnejších obchodných podmienok a nízkej závislosti na dodávkach liekov konkurenčných spoločností. 

Ďalším dodávateľsko - odberateľským vzťahom v danej vertikále je vzťah veľkodistribútorov a  lekární a nemocníc. Nakoľko nemocnice nepredstavujú v danom trhu významnú a určujúcu časť odberateľov pre väčších veľkodistribútorov, sú z tohto pohľadu  rozhodujúce ako odberateľské subjekty práve lekárne, ktoré v daných vzťahoch vystupujú ako autonómne subjekty, vzájomne neprepojené, avšak primárne dôležité pre väčšinu veľkoobchodných distribútorov liekov a zdravotníckych pomôcok. Pre znázornenie podiel dodávok liekov a zdravotníckych pomôcok distribútorov do nemocníc predstavuje u spoločnosti FIDES cca 6%, BIAMA 1%, DRUG - Impex 1%, Unipharma 12%, MED - ART 13%, VILLA PHARM 0%, Inforama 1%, Sanitas 2% a pod.

Lekárne predstavujúc rozhodujúcich odberateľov liekov a zdravotníckych pomôcok,   z dôvodu potreby širokého sortimentu liekov,  obavy vzniku ekonomickej závislosti len  na jednom distribútorovi a potrebou rozloženia rizika sa orientujú na viacero (cca 5) veľkodistribútorov. Obraty lekární tvorí cca 70-75%-ný predaj liekov hradených poisťovňou, 10-15% predaj voľnopredajných liekov a doplnkový sortiment predstavuje 10-15% ich celkového obratu. 

Výber veľkodistribútorov zo strany lekární je determinovaný najmä faktormi ako šírka sortimentu, dodacie a platobné podmienky, frekvencia, rýchlosť a pružnosť dodávok, výška a úroveň poskytovania bonusov a zvýhodnení, pričom významný je aj rating distribútora a existencia dlhodobých osobných kontaktov. Lekárne získavajú isté zľavy a bonusy najmä v závislosti od objemu odobratého tovaru, čo výrazne a prirodzene predurčuje ich záujem o takých dodávateľov liekov a zdravotníckych pomôcok, ktorí vzhľadom na svoj čo najširší ponúkaný sortiment im vytvárajú priestor pre kumulácie vlastných obratov s následným tomu odpovedajúcim zväčšením, resp. zvýšením možných rabatov a zliav. 

Charakteristika prostredia pôsobenia podnikateľských subjektov na relevantnom trhu veľkodistribúcie liekov a zdravotných pomôcok nie je založená na štandardnom trhovom princípe založenom na vzťahu stretu ponuky a dopytu v závislosti od ceny a kvality produktu, resp. vernosti k určitej značke, ale vychádza zo systému fungovania zdravotníctva ako takého a zo skutočnosti, že práve lekári určovaním medikamentóznej liečby podmieňujú dopyt spotrebiteľov po daných produktoch, čo  v podstate ovplyvňuje štruktúru sortimentu pre všetky články daného vertikálneho reťazca.

Na základe porovnania ročných údajov spotreby liekov v časovej rade 1995 - 2001 vyplynulo, že tento trh má stagnujúci charakter. I napriek rastu spotreby liekov v hodnotovom vyjadrení (mil. Sk) v danom časovom rade, ročné údaje o objemovej spotrebe liekov (tis. bal.) majú klesajúcu tendenciu. Táto číselná disproporcia je spôsobená najmä rastom cien liekov. Pre porovnanie v priemere cena jedného balenia v roku 1995 predstavovala hodnotu 51,20 Sk/bal. a v roku 2001 to už bolo 116,5 Sk/bal. Na základe skutočnosti, že v súčasnosti sa v rámci reformy zdravotníctva prijímajú rôzne administratívne opatrenia cielené na stlmenie spotreby liekov nie je predpoklad, že by uvedený trh vykazoval znaky dynamicky sa rozvíjajúceho trhu.

Výrobcovia a dovozcovia liekov mimo priamych dodávok tovaru veľkodistribútorom dodávajú svoj tovar prostredníctvom konsignačných a colných skladov správou ktorých, za odplatu, sú poverení jednotliví veľkodistribútori, ktorí sa však stávajú majiteľmi liekov a zdravotníckych pomôcok až po ich uhradení. Dodávatelia liekov a zdravotníckych pomôcok uskutočňujú svoje dodávky, resp. vstupujú do dodávateľsko-odberateľských vzťahov na základe zohľadňovania istých kritérií, medzi ktoré patria najmä postavenie, resp. podiel distribútora na danom relevantnom trhu, veľkosť jeho distribučnej siete, vrátane územného  pokrytia a  úrovne logistiky, rating distribútora, schopnosť distribútora akceptovať a dodržiavať platobné podmienky. Výrobcovia, resp. dovozcovia liekov v rámci dodávateľsko-odberateľských vzťahov poskytujú svojim odberateľom rôzne formy zliav (finančné zvýhodnenia, bezplatné poskytnutie určitého tovaru a pod.)  v závislosti od množstva odobratého tovaru alebo včasnosti platieb a pod. Schopnosť získať takéto rabaty, resp. bonusy je reálna len pre najväčšie distribučné spoločnosti, pre menších distribútorov je získanie takýchto zvýhodnení nereálne, resp. reálne v menšej miere. 

Z hľadiska bariér vstupu na trh je trh veľkodistribúcie liekov a zdravotníckych pomôcok značne regulovaný, a to nielen v oblasti výkonu, ale i vstupu do odvetvia, a to na základe vyššie uvedenej právnej úpravy. Vstup je tiež ovplyvňovaný značnými investičnými nákladmi, a to jednak nákladmi súvisiacimi s vybudovaním potrebných skladov, primeraného vozového parku, ako aj potrebou disponovania so značnými finančnými zdrojmi nevyhnutnými na úhradu liekov a zdravotníckych pomôcok, a to nielen vo vzťahu k dodávateľom liekov, ale hlavne k následným odberateľom - lekárňam , ktoré v dôsledku vysokej zadĺženosti vyplývajúcej z druhotnej platobnej neschopnosti  (celková situácia v zdravotníctve) v podstate pôsobia na báze neštandardne dlhých lehôt splatnosti faktúr, resp. sú istým spôsobom veľkodistribútormi úverované. 

Významným faktorom, čo bolo potvrdené aj väčšinou oslovených distribučných spoločností, je i možnosť prístupu k finančným zdrojom z vonkajšieho prostredia, relevancia, resp. aktuálnosť ktorého sa zvyšuje úmerne rastom dlhu štátu voči zdravotníckym zariadeniam. Prístup k finančným zdrojom  predstavuje významný prvok  zabezpečenia platobnej schopnosti a likvidity  mnohých distribučných spoločností. Možnosti čerpania finančných prostriedkov z vonkajších zdrojov predstavujú najmä bankové úvery, faktoringové úvery, pôžičky rôznych fyzických a právnických osôb a pod.  Pri získavaní prostriedkov z externého prostredia, poskytovatelia zdrojov vyžadujú záruky odpovedajúce vyššej rizikovosti odvetvia, garancie, preverujú rating spoločností a pod. Prevažná väčšina veľkodistribútorov je odkázaná práve aj na externé finančné zdroje. Prístup k finančným zdrojom, ako takmer nevyhnutná súčasť pôsobenia na danom relevantnom trhu,  môže predstavovať ďalšiu významnú bariéru vstupu na trh.

Vzhľadom na skutočnosť, že lekárne preferujú dlhodobé osobné kontakty s distribútormi sa táto skutočnosť  pre novovstupujúce subjekty na daný trh vzhľadom na značnú neochotu lekární vstupovať do dodávateľsko-odberateľských vzťahov s novými podnikateľmi taktiež stáva pre tieto subjekty bariérou vstupu na trh. I napriek, zo strany štátu očakávaným finančným injekciám cieleným na postupné oddlžovanie zdravotníctva ako takého, v súčasnosti prevláda kapitálová poddimenzovanosť tohto odvetvia a z nej vyplývajúca finančná nestabilita lekární a nemocníc, čo je takisto vnímané ako významná bariéra vstupu, nakoľko vzniká značné riziko súvisiace s návratnosťou vložených investícií. 

Vzhľadom na značnú obsadenosť trhu, ako aj minimálny priestor pre expanziu už existujúcich veľkodistribútorov liekov a zdravotníckych pomôcok v dôsledku pomerne dlhodobo vyrovnanej úrovne dopytu a všeobecného tlaku na znižovanie spotreby liekov sa táto skutočnosť radí k ďalším bariéram vstupu na trh. Súčasný neujasnený a nekomplexný právny rámec upravujúci oblasť zdravotníctva  nepôsobí motivačne pre potenciálnu konkurenciu, ale je vnímaný ako významná prekážka pri rozhodovaní o zahájení aktivít na tomto relevantnom trhu. V zmysle uvedených skutočností je obtiažny vstup nového investora formou budovania si samostatného distribučného systému, ale predpokladá sa skôr formou akvizície už existujúceho subjektu na danom trhu.

V súčasnosti na relevantnom trhu veľkodistribúcie liekov a zdravotníckych pomôcok pôsobí množstvo podnikateľských subjektov rôznej ekonomickej sily a veľkosti. Súčasťou rozhodujúcej skupiny veľkodistribútorov sú spoločnosti FIDES spolu s podnikateľom BIAMA a DRUG - Impex, Unipharma, MED - ART a Inforama spolu so Sanitas spoločný podiel ktorých predstavuje 77,3 % trhu, z toho spoločnosti FIDES, BIAMA a DRUG -Impex tvoria až 34,5 % daného podielu, spoločnosť Unipharma 20,4 % a spoločnosť MED - ART 12,8 % na relevantnom trhu. Prvé tri spoločnosti patria medzi veľkodistribútorov s celoslovenskou pôsobnosťou a širokým sortimentom liekov, u ktorých je sústredených vysoký počet konsignačných a colných skladov (umožňujúcich priame získanie tovaru zo skladov, čím je zabezpečená ľahšia dostupnosť liekov a pri dlhšej splatnosti bez vystavenia riziku umelých prieťahov a nevýhodných obchodných podmienok, ktoré sa vyskytujú pri následnej redistribúcii liekov ostatným konkurentom z predmetných skladov z dôvodu potreby doplnenia šírky sortimentu), ako aj najväčší počet distribučných skladov (FIDES, BIAMA, DRUG - Impex - 10+1, Unipharma - 3, MED - ART - 3). Tieto subjekty súčasne majú dodávateľsko-odberateľské vzťahy s najväčším počtom dodávateľov liekov, čo im umožňuje získavať potrebný široký sortiment liekov.  V rámci tejto skupiny sa však už vygeneroval výraznejší odstup spoločnosti FIDES spolu s podnikateľmi BIAMA a DRUG -Impex po poslednej akvizícii medzi podnikateľmi FIDES, BIAMA a DRUG - Impex od zostávajúcich 3 veľkodistribútorov. 

Spoločnosť VILLA PHARM s trhovým podielom 4,4 % vlastniaca 3 distribučné sklady patrí medzi menej významných hráčov na trhu (v poradí piate miesto na trhu) s užšou ponukou sortimentu, nakoľko je súčasťou ďalšej skupiny distribútorov pozostávajúcej z 5 menších spoločností distribuujúcich lieky a zdravotnícke pomôcky v rámci územia SR, individuálne trhové podiely ktorých sa pohybujú v rozpätí 3 až 5 %.

Zvyšných približne 40 subjektov s prevažne regionálnou pôsobnosťou je zväčša špecializovaných na distribúciu špeciálnych tovarov, ktorých samostatný podiel na posudzovanom trhu sa pohybuje pod 1%. 

Spoločnosť FIDES, spolu s podnikateľmi BIAMA a DRUG - Impex vzhľadom na 34,5 % -ný podiel na trhu, kvalitne vybudovanú distribučnú sieť s kvalitným regionálnym pokrytím sa radí medzi  veľkodistribútorov liekov s najväčším počtom dodávateľov liekov a zdravotníckych pomôcok, vrátane správy najväčšieho počtu skladov  na území Slovenska. 

Spoločnosť FIDES, spolu s podnikateľmi BIAMA a DRUG - Impex je schopná značne samostatného a ľahkého spôsobu zabezpečovania si tovaru, ktorý vzhľadom na svoju škálu patrí medzi tovary s najširšie ponúkanou sortimentnou skladbou zabezpečovanou priamo dodávateľmi alebo prostredníctvom správy konsignačných a colných skladov. Správa uvedených skladov súčasne umožňuje týmto spoločnostiam nielen určovanie podmienok odberu liekov zo skladov svojim konkurentom, ale i pružnejšie a včasne reagovať na požiadavky lekární. 

Už súčasné postavenie podnikateľa FIDES, spolu s podnikateľmi BIAMA a DRUG- Impex vzhľadom na vyššie uvedené umožňuje tomuto subjektu zastávať  pozíciu významného obchodného partnera, a to smerom k dodávateľom - výrobcom a dovozcom liekov, ako aj smerom k svojim odberateľom - lekárňam.  Vzhľadom na existujúce postavenie,  majú tieto spoločnosti vytvorený priestor pre využívanie najvýhodnejších podmienok odberu tovaru, ako aj pre plnenie podmienok  súvisiacich s minimálnymi množstvami odberu liekov viazaných na rôzne časové obdobia, platobné podmienky, vrátane platieb vopred (čo je podmienené istou finančnou zdatnosťou subjektov) a pod. v porovnaní s menšími hráčmi na trhu, ktorí majú niekoľko násobne menší počet dodávateľov, v prípade odberu stanoveného minimálneho množstva tovaru problémy s jeho následným umiestňovaním, ako aj s podmienkami umožňujúcimi  porovnateľne profitovať zo zliav, vrátane garantovania  požadovaných platobných podmienok zo strany dodávateľov. Podnikateľ FIDES, spolu s podnikateľmi BIAMA a DRUG - Impex je následne schopný vyššie uvedené  podmienky využiť pri dodávateľsko - odberateľských vzťahoch s lekárňami, čím sa pre ne stáva atraktívnym a dôležitým obchodným partnerom, pričom v dôsledku týchto podmienok tieto spoločnosti majú možnosť naviazať si na seba množstvo lekární.  

Stav po koncentrácii

V priebehu niekoľkých mesiacov spoločnosť FIDES prostredníctvom série akvizícií získala kontrolu nad spoločnosťami BIAMA a DRUG - Impex s cieľom postupného zlepšovania a upevňovania si svojej pôvodnej pozície  na relevantnom trhu, ktoré sa z októbra 2002  (21 %-ný trhový podiel) zvýšilo na 34,5 %. Posudzovaná koncentrácia je v podstate ďalšou akvizíciou v poradí, ktorá v podstate sleduje identický cieľ, teraz už spojených spoločností.

Ekonomická transakcia založená na získaní priamej spoločnej kontroly spoločnosti FIDES, spolu s podnikateľom BIAMA prostredníctvom spoločnosti SL PLUS a.s. nad podnikateľom VILLA PHARM má charakter horizontálnej koncentrácie. Jedná sa v podstate o ekonomickú integráciu konkurujúcich si spoločností, ktoré pôsobia na rovnakej úrovni vertikálneho reťazca, t.j. na relevantnom trhu veľkodistribúcie liekov a zdravotníckych pomôcok. Posudzovaná akvizícia bude mať za následok integráciu finančných, ľudských a organizačných zdrojov prostredníctvom eliminácie ekonomickej nezávislosti ďalšieho samostatného podnikateľského subjektu spoločnosti VILLA PHARM. Súčasne je potrebné konštatovať, že v priebehu konania došlo k ďalšej akvizícii, v rámci ktorej vzniklo ekonomické prepojenie medzi spoločnosťami FIDES, BIAMA a DRUG -Impex.

V zmysle § 12 ods. 3 zákona úrad zakáže koncentráciu vytvárajúcu alebo posilňujúcu dominantné postavenie, ktorého dôsledkom môžu byť významné prekážky efektívnej súťaže na relevantnom trhu. Cieľom postupu úradu v zmysle citovaného ustanovenia je zabránenie vzniku nežiadúcej trhovej sily posudzovaných subjektov.  

Pri posudzovaní dominancie hrajú pomerne významnú úlohu okrem trhového podielu aj ďalšie faktory indikujúce dominanciu, ktoré je potrebné v tejto súvislosti posudzovať. Medzi takéto faktory patria aj ekonomická a finančná sila, vertikálne účinky posudzovanej koncentrácie a pod. 

V súvislosti s trhovým podielom je dôležité porovnanie agregovaného podielu účastníkov koncentrácie s ostávajúcimi konkurenčnými spoločnosťami, a to v súvislosti s možnosťou reálnosti zabezpečenia ich dostatočného konkurenčného tlaku na koncentrujúce podnikateľské subjekty. V posudzovanom prípade spoločnosť FIDES, spolu s podnikateľmi BIAMA,  DRUG-Impex a VILLA PHARM bude predstavovať zoskupenie s 38,9 %-ným podielom na relevantnom trhu veľkodistribúcie liekov a zdravotníckych pomôcok, pričom druhý hráč na trhu spoločnosť Unipharma s 20,4% a tretí v poradí podnikateľ MED -ART s 12,8% zostávajú ako subjekty v rámci prvej skupiny "hráčov" avšak s 19,4 až 27%-ným odstupom. K tejto skupine možno po koncentrácii spoločností Sanitas a Inforama priradiť aj ďalší subjekt s 9,8 %-ným podielom na danom trhu, pod správu ktorého sa dostalo 7 skladov. V zmysle uvedených trhových podielov posudzovaná akvizícia bude mať za následok ďalšie posilnenie vedúceho postavenia podnikateľa FIDES, spolu s podnikateľmi BIAMA, DRUG - Impex a VILLA PHARM. Rada úradu konštatuje, že uvedená štruktúra trhu na základe použitia HHI - indexu  vykazuje známky vysoko koncentrovaného trhu . 

Z hľadiska počtu distribučných skladov dôjde k ich navýšeniu, a to nasledovne:  podnikateľ FIDES, spolu s podnikateľmi BIAMA, DRUG - Impex a VILLA PHARM budú vlastniť 13 + 1 distribučných skladov v porovnaní so spoločnosťou Unipharma -3 sklady a spoločnosťou MED -ART - 3 sklady.  Z pohľadu správy konsignačných a colných skladov spoločnosť FIDES spolu s podnikateľom BIAMA, DRUG - Impex a VILLA PHARM budú mať v správe viac ako dvojnásobne, resp. takmer trojnásobne väčší počet konsignačných a colných skladov v porovnaní s druhým, resp. tretím hráčom na trhu. Táto skutočnosť sa odráža aj na nízkej miere závislosti účastníkov koncentrácie na konkurencii v porovnaní s ostatnými  veľkodistribútormi a predstavuje ich konkurenčnú výhodu. 

Napriek skutočnosti, že potenciálna konkurencia predstavuje možnosť vstupu nových konkurentov na príslušný relevantný trh, v súvislosti s vyššie popísanými charakteristikami  a bariérami vstupu na  trh veľkodistribúcie liekov a zdravotníckych pomôcok, však nie je pravdepodobný reálny vstup nového podnikateľského subjektu prostredníctvom budovania si vlastnej distribučnej siete, okrem iného aj z dôvodu vysokých štartovacích kapitálových nákladov, výrazných nákladov na reklamu a značných problémov súvisiacich s dôkladným poznaním prostredia (osobné vzťahy), vrátane celkovej časovej náročnosti pri budovaní svojej vlastnej klientely. Na základe týchto skutočností sa nedá predpokladať, že dôjde k zníženiu nadobúdaného agregovaného trhového podielu z dôvodu vstupu nového subjektu na daný trh. 

Posudzovanou koncentráciou dôjde k rozšíreniu existujúceho sortimentu liekov a zdravotníckych pomôcok spoločnosti VILLA PHARM, ako aj k rozšíreniu šírky sortimentu spoločností FIDES, BIAMA a DRUG- Impex o položky distribuované podnikateľom VILLA PHARM a k zväčšeniu objemu nakupovaného tovaru spoločnosti FIDES, spolu s podnikateľmi BIAMA a DRUG -Impex od výrobcov a dovozcov liekov  v porovnaní s ostatnými konkurenčnými distribučnými spoločnosťami, čo ešte zvýši ich súčasnú konkurencieschopnosť a mieru nezávislosti. 

 Novonadobudnuté postavenie podnikateľov FIDES, BIAMA, DRUG -Impex a VILLA PHARM zabezpečí týmto podnikateľským subjektom v porovnaní s ostávajúcimi podnikateľskými subjektami na trhu možnosť získavania najvýhodnejších dodacích podmienok liekov a zdravotníckych pomôcok zo strany dodávateľov liekov, vrátane bonusov a zliav, značné úspory z rozsahu a túto konkurenčnú výhodu následne využívať pri umiestňovaní svojho tovaru v lekárňach a nemocniciach. 

Existujúci systém v danom odvetví teda umožní v dôsledku kumulácie obratu spoločnosti FIDES, spolu s podnikateľmi BIAMA, DRUG - Impex a VILLA PHARM i kumuláciu bonusov a zliav, čo jednoznačne prispeje i k zvýšeniu jeho ekonomickej sily a možnosti následného využívania a prenášania získavanej kumulácie výhodnejších podmienok na svojich následných odberateľov - lekárne, ktoré sa budú prioritne orientovať na takéhoto silného dodávateľa schopného prirodzene zabezpečovať väčšiu časť ich obratu, a to za najatraktívnejších podmienok. Pre lekárne, ako hlavného odberateľa liekov, sa tak tieto spoločnosti stanú najvýhodnejším obchodným partnerom z dôvodu nastavenia najvýhodnejších podmienok odberu tovaru. Takéto presadenie sa na trhu vzhľadom na jeho charakteristiky, sa následne prejaví na dodávkach tovaru  konkurenčných distribútorov s efektom následného znižovania ich schopnosti vytvárať reálny konkurenčný tlak na podnikateľa FIDES, spolu s podnikateľmi BIAMA, DRUG - Impex a VILLA PHARM.   

Súčasne novovzniknuté postavenie týchto subjektov umožní bez väčších problémov v porovnaní s ostatnými distribútormi  preúverovávanie lekární s následnou možnosťou využitia vzniknutých záväzkov k ich ekonomickému ovládnutiu a dosiahnutiu formy vertikálnej integrácie. 

Nezanedbateľnou je i tá skutočnosť, že uvedená ekonomická transakcia prispeje k rozšíreniu distribučnej siete a aj kapitálovému posilneniu. V zmysle uvedeného kapitálové posilnenie spoločností FIDES, BIAMA, DRUG - Impex a VILLA PHARM by mohlo vytvoriť priestor pre jednoduchší  prístup k externým zdrojom financovania v porovnaní s konkurenčnými spoločnosťami. Tento faktor je taktiež dôležitý pri posúdení vzniku dominancie, nakoľko disponibilné finančné zdroje umožňujú dlhodobo vykrývať straty vzniknuté v dôsledku poskytovaných bonusov a zliav a úverovania druhotne platobne zadĺžených lekární. 

Štrukturálna zmena v dôsledku posudzovanej akvizície formou získania priamej spoločnej kontroly spoločnosti FIDES, spolu s podnikateľmi BIAMA prostredníctvom podnikateľa SL PLUS a.s. nad spoločnosťou VILLA PHARM bude mať v dôsledku vyššie popísaných faktorov za následok vytvorenie dominantného postavenia spoločností FIDES, BIAMA, DRUG - Impex a VILLA PHARM. Cieľom kontroly koncentrácií je práve zamedzenie nárastu nadmernej trhovej sily jedného alebo viacerých podnikateľov, pričom test dominancie je založený na prevencii vzniku takého dominantného postavenia, ktorého dôsledkom môžu byť významné prekážky efektívnej súťaže na relevantnom trhu. 

V dôsledku predmetnej koncentrácie sa posilní jednak postavenie spoločností FIDES, BIAMA, DRUG - Impex a VILLA PHARM vo vzťahu k výrobcom a dodávateľom liekov a zdravotníckych pomôcok, ale aj postavenie vo vzťahu k následným odberateľom najmä lekárňam, pričom sa táto skutočnosť nevyhnutne časom negatívne prejaví v zoslabovaní  súčasnej pozície zostávajúcich konkurenčných spoločností na relevantnom trhu  a v pravdepodobnom následnom uvoľňovaní priestoru pre expandovanie koncentrujúcich spoločností, ako aj v podchytení si novovznikajúcich odberateľov - lekární. Schopnosť podnikateľa v dominantnom postavení poskytovať odberateľom výraznejšie výhody v porovnaní s konkurentmi predstavuje možnosť v niektorých prípadoch sa správať nezávisle a napriek krátkodobým pozitívnym efektom predstavuje významnú prekážku efektívnej súťaže s následným negatívnym dopadom na spotrebiteľa. Napriek skutočnosti, že predmetnou koncentráciou nedochádza k úplnej eliminácii konkurentov, neznamená to, že nehrozí obmedzenie hospodárskej súťaže vyplývajúce z možnosti výkonu rastúcej trhovej sily koncentrujúcich podnikateľov, čo predstavuje prekážku efektívnej súťaže. Posudzovaná štrukturálna zmena trhu, majúca za následok vytvorenie dominantného postavenia,  môže spôsobovať významné prekážky efektívnej súťaže na trhu veľkodistribúcie liekov a zdravotníckych pomôcok.  

Možnosť správať sa nezávisle sa nemusí prejaviť len v poskytovaní nekvalitných služieb za vyššie ceny oproti cenám a kvalite vygenerovaných v konkurenčnom prostredí, ale aj dočasným poskytovaním výhodnejších podmienok svojim odberateľom s cieľom vytlačiť z neho konkurentov a ovládnuť trh. Ak spoločnosti získajú dominantné postavenie na trhu distribúcie a dodávok liekov a zdravotníckych pomôcok, ich kombináciou je umožnené obmedzenie existujúcich konkurentov na relevantnom trhu alebo ich vytlačenie z neho. V tomto prípade sa jedná o efekty viditeľné v istom časovom odstupe. Schopnosť dominantných spoločností poskytovať v porovnaní s konkurenciou  výraznejšie výhody ďalším odberateľským subjektom môže byť významnou prekážkou efektívnej súťaže s následným negatívnym dopadom na spotrebiteľa. Pozitívne efekty koncentrácie sa na spotrebiteľov na rozdiel od konkurenčných trhov pri vzniku dominancie neprenášajú, čo je práve prípad posudzovanej koncentrácie.  
 
Vstup SR do EÚ nezmení priestorový charakter dotknutého trhu, nakoľko vzhľadom na špecifický regulačný rámec distribúcie liekov a zdravotníckych pomôcok, ktorý je v každej krajine rozdielny, ako aj vzhľadom na špecifiká distribúcie liekov je vysoko nepravdepodobné, že trhy distribúcie liekov a zdravotníckych pomôcok budú po vstupe SR do EÚ širšie ako národné. Táto skutočnosť je v podstate potvrdzovaná aj rozhodnutiami Komisie Európskych spoločenstiev, v ktorých sú stále trhy veľkodistribúcie liekov a zdravotníckych pomôcok definované ako trhy národné, resp. regionálne.

Rada úradu sa v rámci predmetného konania zaoberala aj možnosťami podmieneného súhlasu s koncentráciou prostredníctvom podmienok, ktoré by eliminovali vzniknutý súťažný problém. Pri navrhovaní podmienok eliminujúcich prekážky efektívnej súťaže je potrebné zo strany účastníkov preukázať zabezpečenie trvalého obnovenia podmienok efektívnej súťaže na relevantnom trhu, ktoré budú posudzovanou akvizíciou narušené. Pri posudzovaní navrhovaných podmienok bolo potrebné zo strany úradu posúdiť typ, rozsah a dosah navrhovaných podmienok spolu s ich prijateľnou, plnou a časovou implementáciou relevantnými účastníkmi. Tieto podmienky musia byť súčasne posúdené aj vzhľadom na štruktúru a charakteristiku trhu, vrátane vývoja postavenia účastníkov koncentrácie a zostávajúcich konkurenčných spoločností na relevantnom trhu. 

Prijateľnosť podmienok sa odvíja hlavne od reálneho zabezpečenia vstupu nového konkurenčného subjektu na trh alebo posilnenia existujúcich konkurenčných spoločností prostredníctvom transféru aktívnej podnikateľskej zložky koncentrujúcich subjektov na tieto spoločnosti. V prípade  nerealizovateľnosti takýchto návrhov podmienok je možné uvažovať i o alternatívnych podmienkach súvisiacich s existenciou exkluzívnych zmlúv, patentov a pod. 

Nakoľko účastníkmi konania navrhované podmienky súvisiace so znížením, resp. obmedzením sortimentu distribuovaných liekov a zdravotníckych pomôcok, znížením počtu distribučných skladov z hľadiska geografického rozmiestnenia, resp. znížením podielu na relevantnom trhu  nie je možné považovať za podmienky v zmysle vyššie uvedených kritérií, vrátane ich nespôsobilosti a neurčitosti zabezpečenia obnovenia efektívnej súťaže na posudzovanom trhu, ako aj z dôvodu nereálnosti iných možných alternatívnych riešení, nebolo možné zo strany úradu vydať podmienený súhlas s navrhovanou koncentráciou v zmysle ustanovenia § 12 ods. 2 zákona. 

	Vo výroku prvostupňového rozhodnutia č. 2003/FH/3/1/112 zo dňa 11.06.2003 bolo uvedené, že sa koncentrácia spočívajúca v získaní priamej spoločnej kontroly podnikateľmi FIDES a BIAMA nad podnikom podnikateľa SL PLUS zakazuje, nakoľko vytvára dominantné postavenie spoločností FIDES, BIAMA a VILLA PHARM. V priebehu konania na druhom stupni došlo k schváleniu ďalšej koncentrácie spočívajúcej v získaní kontroly podnikateľov FIDES a BIAMA prostredníctvom podnikateľa DRUGIMPEX nad spoločnosťou DRUG - Impex. Na základe uvedenej skutočnosti Rada úradu zmenila výrokovú časť rozhodnutia tak, že koncentráciu založenú na získaní priamej spoločnej kontroly spoločností FIDES a BIAMA nad podnikom podnikateľa SL PLUS zakazuje, nakoľko táto vytvára dominantné postavenie podnikateľov FIDES, BIAMA, VILLA PHARM a DRUG - Impex.
	
Námietky účastníkov konania

Námietka účastníka konania odvolávajúca sa na dominanciu v zmysle amerického Merger Guidelines je vecne irelevantná, nakoľko americký systém kontroly koncentrácií je založený na princípe tzv. "SLC teste" a nekorešponduje s európskym systémom založeným na teste dominancie, z ktorého vychádza aj slovenská súťažná právna úprava. 

Rada úradu ďalej uvádza ako príklad časť rozhodnutia Európskeho súdneho dvora Hoffman - La Roche , kde sa konštatuje " ...Dominantné postavenie ...je postavenie ekonomickej sily používanej podnikateľom, ktorá mu umožňuje brániť efektívnej súťaži..tým, že mu poskytuje silu správať sa v zjavnej miere nezávisle od svojich konkurentov, zákazníkov a nakoniec aj spotrebiteľov. Takéto postavenie nevylučuje akúsi súťaž,..ale umožňuje podnikateľovi, ktorý z takéhoto postavenia profituje, ak nie určovať, tak prinajmenšom mať zjavný vplyv na podmienky, na základe ktorých sa bude súťaž vyvíjať...Existencia dominantného postavenia sa môže dať vyvodiť z viacerých faktorov, ktoré brané izolovane, nie sú nevyhnutne určujúce..".

K námietke pod bodom 2. Rada úradu konštatuje, že konkurenčný boj distribútorov vedúci k poskytovaniu zliav odberateľom existuje tak, ako to uviedli aj účastníci konania, len v konkurenčnom prostredí, a nie v prípade ak existuje podnikateľ v dominantnom postavení, k čomu by posudzovanou koncentráciou došlo. Rada úradu sa stotožňuje so závermi prvostupňového orgánu v súvislosti s identifikáciou bariér vstupu na trh, popis ktorých je v časti odôvodnenia rozhodnutia, vrátane charakteru trhu po vstupe SR do EÚ.

K námietkam pod bodom 4. a 5. Rada úradu zastáva názor, že pri posudzovaní predmetnej koncentrácie vychádzala z účelu zákona, ktorým je ochrana hospodárskej súťaže v prospech spotrebiteľa a pri posudzovaní koncentrácie sú relevantné dlhodobé a nie krátkodobé efekty koncentrácie. V danom prípade je z dlhodobého hľadiska práve dopad tejto koncentrácie negatívny tak pre lekárne, ako aj spotrebiteľov. Deformácia konkurenčného prostredia ako dôsledok posudzovanej štrukturálnej zmeny znemožní spotrebiteľom akýmkoľvek spôsobom profitovať z existencie dominancie na danom relevantnom trhu. Dominantné postavenie koncentrujúcich spoločností sa prejaví v cene liekov a zdravotníckych pomôcok ako aj v kvalite poskytovaných  služieb, čo bude mať za následok negatívny dopad na spotrebiteľa.

Na námietku pod bodom 6. Rada úradu dáva do pozornosti rozhodnutie Rewe/Meinl, kde koncentrácia na trhu maloobchodného predaja potravín medzi spoločnosťami Rewe - Billa a Meinl viedla k vytvoreniu dominantného postavenia pri získaní trhového podielu pod 40%-tami. Súčasne druhostupňový orgán poukazuje na skreslenú interpretáciu príhovoru Maria Montiho o akceptácii vysokej koncentrovanosti trhu v oblasti distribúcie liekov ako to uvádza právny zástupca JUDr. Banas, nakoľko v príhovore je doslova uvedené: "Pozorujeme pokračujúci trend konsolidácie vo farmaceutickom sektore. A pozorujeme ho na všetkých úrovniach. Na úrovni výroby, stupeň konsolidácie je stále pomerne slabý. Nikto nedosahuje globálny trhový podiel nad 7,5%..Na úrovni veľkodistribúcie, konsolidácia je bez pochyby najviac rozvinutá. Traja hráči...si delia približne 60% obchodu spoločenstva. Na úrovni maloobchodu, proces..práve začína...Nepoužívame antitrustovú politiku na vyvodzovanie záverov o spoločnostiach na základe efektivity, ktorú očakávajú dosiahnuť konsolidáciou. V skutočnosti predpokladáme prítomnosť efektívnosti. Jediná otázka/problém pre nás je, či koncentrácia umožní účastníkom získať alebo posilniť dominantné postavenie na trhu, na ktorom súťažia." (21.3.2001 EC Antitrust Policy in the Pharmaceutical Sector by Mario Monti, Alliance Unichem conference, Brussels). 

 K námietke pod bodom 8. Rada úradu zastáva názor, že vyjednávacia sila je jedným z viacerých faktorov, ktorý prispieva k upevneniu a rozšíreniu pozície podnikateľov FIDES, BIAMA, DRUG -Impex a VILLA PHARM na trhu, nakoľko títo podnikatelia by boli schopní získať výhodnejšie obchodné podmienky a tým aj konkurenčné výhody oproti ostatným distribútorom, čo by spolu s ďalšími faktormi uvedenými v rozhodnutí viedlo k posilneniu ich pozície na trhu veľkodistribúcie liekov a zdravotníckych pomôcok a k vzniku dominantného postavenia na trhu. Práve aj v citovanom oznámení Komisie Európskych spoločenstiev je uvedené, že aj vytvorenie alebo posilnenie ekonomickej sily kupujúceho môže viesť k obmedzeniu efektívnej súťaže a môže mať negatívny dopad  na finálny tovarový trh. 

Tento princíp je vysvetlený a použitý ako faktor prispievajúci k vytvoreniu dominantného postavenia vo vyššie citovanom rozhodnutí Rewe/Meinl, kde je uvedené:"...Čím viac maloobchodný predajca potravín nakupuje, tým viac sú zvyčajne priaznivejšie a výhodnejšie jeho kúpne podmienky a tak má lepšiu príležitosť na získanie väčšieho trhového podielu na trhu distribúcie. Toto následne vedie k ďalšiemu posilneniu jeho kúpnej sily. Ak spoločnosť získa dominantné postavenie na trhu distribúcie, ako aj na trhu dodávok, kombinácia týchto dvoch foriem trhovej sily jej umožní obmedziť existujúcich konkurentov na trhu distribúcie alebo ich z tohto trhu úplne vytlačiť."

V súvislosti s námietkou uvedenou pod bodom 12. Rada úradu konštatuje, že jednou z bariér vstupu je aj stagnujúci trh, čo bolo  potvrdené aj účastníkmi správneho konania listom č. 1545/2003. Zároveň viacero zdrojov MZ SR alebo Štátneho ústavu pre kontrolu liečiv potvrdzuje, že už niekoľko rokov množstvo spotrebovaných liekov osciluje na približne tej istej úrovni.

Námietka týkajúca sa Herfindahl - Hirschmanovho indexu je irelevantná, nakoľko pri počte bodov nad hodnotu 1800 bodov vyplývajúcich z HHI indexu sa trh považuje za vysoko koncentrovaný, čo je aj prípad posudzovanej koncentrácie. Uvedený postup posudzovania je potvrdený aj rozhodovacou praxou Komisie Európskych spoločenstiev.

Rada úradu sa nezaoberala všetkými námietkami súvisiacimi s "teóriou súťaže", nakoľko tieto vyjadrenia boli nielen právne, ale v prípade odvolávok na právo USA aj vecne irelevantné. 

Na základe opísaných skutočností Rada úradu na svojom zasadnutí, ktoré sa konalo  dňa 12. 12. 2003 rozhodla tak, ako je uvedené vo výroku tohto rozhodnutia.

Poučenie: 

	Proti tomuto rozhodnutiu sa podľa § 61 ods. 2 zákona č. 71/1967 Zb. o správnom konaní (správny poriadok) v znení neskorších predpisov nemožno odvolať.

						

      		       Danica Paroulková
						   predsedníčka Protimonopolného úradu SR

Rozhodnutie sa doručí:
1.	JUDr. Milan Banas, komerčný právnik, Jurigovo nám. 13, 841 05 Bratislava
2.	Protimonopolný úrad Slovenskej republiky, odbor koncentrácií